ddrg/super_eurlex huggingface dataset:
Skupno stališče

z dne 2. oktobra 1995

Sveta na podlagi člena J.2 Pogodbe o Evropski uniji o Angoli

(95/413/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

SPREJEL NASLEDNJE SKUPNO STALIŠČE:

A. V zvezi z Angolo bo Evropska unija zasledovala naslednje cilje:

1. Podpora učinkovitemu izvajanju Lusaškega protokola, Bicessejevih "acordos de paz" in ustreznih resolucij Varnostnega sveta Združenih narodov.

2. Podpora pri nalogah posebnega predstavnika Generalnega sekretarja Združenih narodov ter opazovalcev Trojke.

3. Pospešitev tempa, s katerim pogodbenice in Unavem izvajajo sporazume, dosežene v okviru Lusaškega protokola, in sporazume, ki sta jih Vlada Angole in Unita dosegli po podpisu tega dokumenta.

4. Podpora dialogu, ki se je začel z nedavnimi srečanji med predsednikom Republike Angole in predsednikom Unita, ki pomeni pomemben nov korak na poti k ozračju zaupanja, potrebnega za utrditev mirovnega procesa. Ta bi moral omogočiti vzpostavitev okvira za miroljubno sožitje med vsemi prebivalci Angole, ki bo temeljil na demokratičnih načelih, vladavini prava, pravičnosti in polnem spoštovanju človekovih pravic.

5. Podpora usklajenim prizadevanjem mednarodne skupnosti za obnovo Angole v okviru mirovnega procesa.

B. Da bi še naprej pospeševala izvajanje teh ciljev, je Evropska unija, pozdravljajoč pozitiven rezultat okrogle mize Programa Združenih narodov za razvoj (UNDP), ki je bila 25. in 26. septembra 1995 v Bruslju, h kateri je sama veliko prispevala, pripravljena:

1. Pomagati vladi Angole pri doseganju cilja krepitve demokracije in vladavine prava.

2. Nadaljevati s sodelovanjem pri prizadevanjih za omilitev trpljenja beguncev in razseljenih oseb ter pospeševati njihovo ponovno vključitev v družbeno in gospodarsko življenje.

3. Prispevati k prizadevanjem za ponovno družbeno vključitev vojakov, odpuščenih iz aktivne službe, vključno s tistimi, ki so bili na strani Angole in Združenih narodov.

4. Pomagati Unavem III s sodelovanjem pri krepitvi njegove enote za nadzor nad spoštovanjem človekovih pravic, ki jo je Generalni sekretar Združenih narodov predlagal v svojem poročilu julija 1995.

5. Sodelovati pri operacijah razminiranja, vključno z okvirjem o skupnem ukrepu glede protipehotnih min [1].

6. Sodelovati v pobudah, ki jih vodita Angola in mednarodna skupnost s ciljem narodne sprave, gospodarske sanacije in obnove države.

C. Svet in Komisija v okviru svojih pristojnosti sprejmeta ukrepe, potrebne za izvajanje tega skupnega stališča.

Spremljanje izvajanja tega skupnega stališča zagotovijo pristojne skupine Sveta.

D. To skupno stališče se objavi v Uradnem listu.

V Luxembourgu, 2. oktobra 1995

Za Svet

Predsednik

J. Solana

[1] Sklep Sveta 95/170/SZVP z dne 12. maja 1995 o skupnih ukrepih, ki jih je Svet sprejel na podlagi člena J.3 Pogodbe o Evropski uniji, o protipehotnih minah (UL L 115, 22.5.1995, str. 1).

--------------------------------------------------
Skupno Stališče

z dne 9. decembra 1996

Sveta na podlagi člena J.2 Pogodbe o Evropski uniji o prenehanju omejitev gospodarskih in finančnih odnosov z Zvezno republiko Jugoslavijo (Srbija in Črna gora) z območji pod zaščito Združenih narodov v Republiki Hrvaški in s tistimi območji Republike Bosne in Hercegovine, ki so pod nadzorom sil bosanskih Srbov

(96/708/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ob upoštevanju odstavka 4 Resolucije 1022 (1995) in odstavka 2 Resolucije 1074 (1996) Varnostnega sveta Združenih narodov,

SPREJEL NASLEDNJE SKUPNO STALIŠČE:

Člen 1

Omejevalni ukrepi za nekdanjo Jugoslavijo, sprejeti v skladu z Resolucijami 757 (1992), 787 (1992), 820 (1993), 942 (1994), 943 (1994), 988 (1995), 992 (1995), 1003 (1995) in 1015 (1995) Varnostnega sveta Združenih narodov, se odpravijo.

Člen 2

To skupno stališče se objavi v Uradnem listu Evropskih skupnosti.

V Bruslju, 9. decembra 1996

Za Svet

Predsednik

B. Howlin
Skupno stališče

z dne 7. maja 1998

Sveta na podlagi člena J.2 Pogodbe o Evropski uniji o zamrznitvi sredstev, ki jih imata vladi Zvezne republike Jugoslavije (ZRJ) in Srbije v tujini

(98/326/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ker je Svet 19. marca 1998 sprejel Skupno stališče 98/240/SZVP [1] o omejevalnih ukrepih proti ZRJ;

ker so bili s Skupnim stališčem 98/240/SZVP predvideni nadaljnji ukrepi, in zlasti zamrznitev sredstev, če v njem navedeni pogoji ne bi bili izpolnjeni in če bi se nasilje na Kosovu nadaljevalo; ker ti pogoji niso bili izpolnjeni in ker je zaradi tega potrebno predvideti nadaljnje zmanjšanje finančnih odnosov z ZRJ;

ker bodo omejevalni ukrepi, navedeni v členu 1, takoj na novo preučeni, če vladi ZRJ in Srbije pristopita k sprejetju okvira za dialog in k stabilizacijskemu paketu;

ker namerava Evropska unija pristopiti k nadaljnjim omejevalnim ukrepom in posebej ukrepati za zaustavitev novih investicij v Srbiji, če bo do 9. maja 1998 dialog med stranmi blokiran zaradi nespoštovanja s strani vlad ZRJ in Srbije,

OPREDELIL NASLEDNJE SKUPNO STALIŠČE:

Člen 1

Sredstva, ki jih imata vladi Zvezne republike Jugoslavije in Srbije v tujini, se zamrznejo.

Člen 2

To skupno stališče začne veljati z dnem sprejetja.

Člen 3

To skupno stališče se preveri najpozneje šest mesecev po njegovem sprejetju.

Člen 4

To skupno stališče se objavi v Uradnem listu.

V Bruslju, 7. maja 1998

Za Svet

Predsednik

M. Beckett

[1] UL L 95, 27.3.1998, str. 1.

--------------------------------------------------
Skupno stališče

z dne 16. aprila 1999

Sveta na podlagi člena J.2 Pogodbe o Evropski uniji o Libiji

(1999/261/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ker je Svet 22. novembra 1993 sprejel sklep o Skupnem stališču 93/614/SZVP [1] v zvezi z zmanjšanjem obsega gospodarskih odnosov z Libijo, v skladu z ustreznimi določbami Resolucije Varnostnega sveta Združenih narodov (Resolucije VS ZN) št. 888(1993);

ker je Varnostni svet Združenih narodov (VS ZN) 27. avgusta 1998 sprejel Resolucijo št. 1192(1998), s katero je znova potrdil ukrepe, določene v Resolucijah 748(1992) in 883(1993) ter sklenil, da se izvajanje zgoraj omenjenih ukrepov nemudoma začasno ustavi, če generalni sekretar ZN poroča VS ZN, da sta dve osebi, obtoženi bombnega napada na letalo Pan Am, let 103, prispeli na Nizozemsko zaradi sojenja ter če poroča o sodelovanju libijske vlade s francoskimi sodnimi organi glede bombnega napada na UTA 772;

ker je generalni sekretar ZN o tem poročal 5. aprila 1999; ker je zato treba začasno ustaviti izvajanje ukrepov proti Libiji, sprejetih na podlagi Resolucij VS ZN 748(1992) in 883(1992);

ker bo generalni sekretar ZN v 90 dneh od začasne ustavitve ukrepov poročal o upoštevanju preostalih določb Resolucij VS ZN 731(1992) in 748(1992) s strani Libije, tako da se, ob polnem spoštovanju zahtev in sklepov iz teh resolucij s strani Libije, odpravijo začasno ustavljeni ukrepi, v skladu z odstavkom 16 Resolucije VS ZN 883(1993);

ker Unija meni, da je medtem ustrezno nadaljevati z izvajanjem ukrepov proti Libiji, za katere so se odločile države članice leta 1986 zaradi njene podpore terorizmu,

SPREJEL NASLEDNJE SKUPNO STALIŠČE:

Člen 1

Skladno z Resolucijo VS ZN 1192(1998) se začasno ustavijo omejevalni ukrepi proti Libiji, sprejeti na podlagi Resolucij VS ZN 748(1992) in 883(1993), z izjemo ukrepov, sprejetih pri izvajanju določb odstavka 8 Resolucije VS ZN 883(1993).

Člen 2

1. Ukrepi, ki so jih dne 27. januarja in 14. aprila 1986 sprejele države članice, in sicer:

(a) embargo na izvoz orožja in druge vojaške opreme;

(b) omejitve prostega gibanja diplomatskega in konzularnega osebja;

(c) zmanjšanje števila osebja na diplomatskih in konzularnih predstavništvih;

(d) strožje zahteve in postopki za pridobivanje vizumov,

še naprej veljajo.

2. V skladu z Resolucijo VS ZN 1192(1998) se Nizozemska zaradi pomoči pri organizaciji sojenja v zadevi "Lockerbie" izvzame iz ukrepov iz odstavka 1(b) in (c).

Člen 3

To skupno stališče se preveri v luči poročila generalnega sekretarja ZN o spoštovanju ostalih določb Resolucij VS ZN 731(1992) in 748(1992) s strani Libije.

Člen 4

To skupno stališče začne veljati dne 6. aprila 1999.

Člen 5

To skupno stališče se objavi v Uradnem listu.

V Luxembourgu, 16. aprila 1999

Za Svet

Predsednik

J. Fischer

[1] UL L 295, 30.11.1993, str. 7.
Skupno stališče Sveta

z dne 22. oktobra 1999

o podpori demokratičnim silam v Zvezni republiki Jugoslaviji (ZRJ)

(1999/691/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Svet je v svojih zaključkih 19. julija 1999 pripisal velik pomen razvijanju stikov z vsemi demokratičnimi silami, vključno z demokratično upravljanimi občinami v državi, z namenom pospeševanja demokratizacije v ZRJ.

(2) Svet je soglašal, da je treba opredeliti načine in sredstva za olajšanje položaja teh sil, vključno z dobavo energije.

(3) Svet je prav tako poudaril razliko med režimom v Beogradu in prebivalstvom ZRJ, ki se bo upoštevala pri odločitvah glede sankcij.

(4) V svojih zaključkih 13. septembra 1999 je Svet ponovno potrdil svojo namero, da bo nadaljeval s podporo demokratičnim spremembam v ZRJ in da bo pomagal srbskemu prebivalstvu in demokratičnim silam v državi v njihovih prizadevanjih za pospeševanje demokratizacije in razvoja civilne družbe.

(5) Svet je soglašal, da je prišel čas za vzpostavitev formalnih stikov s predstavniki demokratičnih sil v ZRJ.

(6) Svet se je odločil, da predstavnike strank demokratične opozicije in civilne družbe v Srbiji ter vlade Črne gore vabi na srečanja v zvezi z razpravami o pomoči pri njihovih prizadevanjih za pospeševanje demokratizacije.

(7) Svet je soglašal, da se ponovno ocenijo obstoječe podporne dejavnosti in okrepijo konkretni projekti Unije v Srbiji na relevantnih področjih, kakor je denimo podpora demokratičnim medijem.

(8) Svet je močno podprl začetek izvajanja pilotskega projekta, predlaganega s strani G17, v okviru pobude "Energija za demokracijo", po katerem bo mestoma Niš in Pirot najprej zagotovljeno kurilno olje iz naslova pomoči v energiji; projekt se pozneje lahko razširi še na druge občine –

SPREJEL NASLEDNJE SKUPNO STALIŠČE:

Člen 1

Za pospeševanje demokratizacije v ZRJ bo Evropska unija dejavno podpirala vse sile, ki izkazujejo svojo polno zavezo demokratičnim vrednotam.

Člen 2

Podpora, navedena v členu 1 se usmeri zlasti v naslednje dejavnosti:

- razvijanje dialoga z demokratično usmerjenimi lokalnimi voditelji in voditelji civilnih organizacij, med drugim prek sestankov ob robu Sveta za splošne zadeve,

- vzpostavitev medsebojnega procesa, ki bo omogočil forum za resnične razprave o političnih in tehničnih vprašanjih,

- podpora začetku pilotskega projekta, predlaganega s strani G17, v okviru pobude "Energija za demokracijo" o zagotavljanju energije srbskim občinam,

- krepitev podpore demokratičnim medijem in drugim relevantnim področjem.

Člen 3

To skupno stališče začne veljati z dnem sprejetja.

Člen 4

To skupno stališče se objavi v Uradnem listu.

V Luxembourgu, 22. oktobra 1999

Za Svet

Predsednik

S. Mönkäre

--------------------------------------------------
Skupno stališče Sveta

z dne 24. januarja 2000

o spremembah in dopolnitvah Skupnega stališča 1999/318/SZVP o dodatnih omejevalnih ukrepih proti Zvezni republiki Jugoslaviji (ZRJ)

(2000/56/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Skupno stališče 1999/318/SZVP [1] je treba spremeniti in dopolniti v luči razvoja dogodkov od dne njegovega sprejetja.

(2) Glede ukrepov prepovedi izdaje vizumov, določenih v skupnih stališčih 1998/240/SZVP [2] in 1998/725/SZVP [3], bi se morali uporabljati enaki kriteriji –

(2) ker je Svet izrazil podporo za ohranitev ali zaostritev sankcij, ki so naravnane proti režimu in hkrati ne kaznujejo srbskega ljudstva;

SPREJEL NASLEDNJE SKUPNO STALIŠČE:

Člen 1

Skupno stališče 1999/318/SZVP se spremeni, kot sledi:

1. Uvodna navedba 2 se nadomesti z:

"(2) ker je Svet izrazil podporo za ohranitev ali zaostritev sankcij, ki so naravnane proti režimu in hkrati ne kaznujejo srbskega ljudstva;".

2. Člen 1 se nadomesti z:

"Člen 1

1. Nikakršnih vizumov se ne izda predsedniku Miloševiću, njegovi družini, ministrom in visokim funkcionarjem Zvezne vlade in Vlade Srbije ter osebam, ki s svojimi dejavnostmi podpirajo predsednika Miloševića.

2. V namene odstavka 1 Svet v izvedbenem sklepu določi osebe, ki se prijavijo v zvezi s prepovedjo vstopa v države članice na podlagi enega ali vseh naslednjih kriterijev:

- osebe, obtožene kaznivih dejanj, določenih v členih 1 do 5 statuta Mednarodnega kazenskega sodišča za Jugoslavijo;

- naslednje osebe: predsednik Milošević, njegova družina, ministri in visoki funkcionarji Zvezne vlade in Vlade Srbije;

- osebe, ki s svojimi dejavnostmi politično in/ali finančno podpirajo predsednika Miloševića (vključno z izdajatelji, glavnimi uredniki in člani stranke SPS);

- vodilni vojaških in policijskih sil ter osebe, odgovorne za obveščevalne ali varnostne službe;

- osebe, vpletene v represivne dejavnosti.

3. Osebe, za katere se kriteriji iz odstavka 2 ne uporabljajo več, se izbrišejo s seznama oseb, ki so prijavljene v zvezi s prepovedjo vstopa.

4. Izvedbeni sklepi, ki jih sprejme Svet, se posodobijo po potrebi in najmanj vsaka dva meseca.

5. Predsedstvo zagotovi, da se vzpostavijo primerni postopki za izvajanje odstavkov 1 do 4.

6. Odstavki 2 do 5 zgoraj se uporabljajo tudi za ukrepe prepovedi izdaje vizumov, določenih v členu 4 Skupnega stališča 1998/240/SZVP in členu 1 Skupnega stališča 1998/725/SZVP.

7. V izjemnih primerih so možne izjeme, če bi to ugodno vplivalo na ključne cilje Unije in prispevalo k politični rešitvi, pri čemer mora država članica, ki odobri izjemo, o tem predhodno obvestiti druge države članice."

Člen 2

To skupno stališče začne veljati z dnem sprejetja.

Člen 3

To skupno stališče se objavi v Uradnem listu.

V Bruslju, 24. januarja 2000

Za Svet

Predsednik

J. Gama

[1] UL L 123, 13.5.1999, str. 1.

[2] UL L 95, 27.3.1998, str. 1.

[3] UL L 345, 19.12.1998, str. 1.

--------------------------------------------------
Skupno stališče Sveta

z dne 23. julija 2001

o boju proti širjenju balističnih izstrelkov

(2001/567/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Evropski svet je na zasedanju 15. in 16. junija 2001 v Göteborgu sprejel Deklaracijo o preprečevanju širjenja balističnih izstrelkov.

(2) Svet za splošne zadeve je 14. maja 2001 sprejel zaključke o neširjenju izstrelkov.

(3) Širjenje balističnih izstrelkov, ki lahko nosijo orožje za množično uničevanje, je vprašanje, ki zadeva Unijo.

(4) Krepitev mednarodnih pravil in političnih instrumentov za preprečevanje širjenja orožja za množično uničevanje in njihovih nosilcev je bistvenega pomena za Unijo, ki si prizadeva za krepitev razoroževanja in večstranske instrumente o neširjenju.

(5) Unija vidi nujno potrebo po globalnem in večstranskem pristopu, ki bi dopolnil obstoječa prizadevanja proti širjenju balističnih izstrelkov.

(6) Unija zato zelo podpira osnutek Mednarodnega kodeksa ravnanja proti širjenju balističnih izstrelkov (v nadaljnjem besedilu "kodeks"), ki so ga skupaj pripravile članice Režima nadzora tehnologije balističnih izstrelkov (MTCR) in je bil razdeljen vsem državam s povabilom, da se pridružijo tem prizadevanjem. Besedilo kodeksa bo ponovno obravnavano glede na pripombe, prejete od drugih držav.

(7) Kodeks je najbolj konkretna in napredna pobuda na tem področju ter ima kot taka najboljše možnosti, da v kratkem roku doseže rezultate.

(8) Kodeks bo politično zavezujoč dokument. Unija pričakuje, da bo pozitivno vplival na druge pobude za reševanje širjenja balističnih izstrelkov. Unija je mnenja, da bi bil kodeks po sprejetju zanimiv za Združene narode –

SPREJEL NASLEDNJE SKUPNO STALIŠČE:

Člen 1

Cilj Unije je zajeziti širjenje balističnih izstrelkov. Z namenom, da bi dosegli ta cilj, Unija podpira univerzalizacijo kodeksa.

Člen 2

Unija bo aktivno podpirala ad hoc mednarodni pogajalski proces za dokončanje kodeksa, ki bo pripeljal do mednarodne konference za njegovo sprejetje najpozneje leta 2002.

Proces, ki bi moral temeljiti na kodeksu, bi moral biti odprt, pregleden in izčrpen, tako da bi lahko vse države, ki bi želele podpisati kodeks, enakopravno sodelovale pri njegovi pripravi.

Člen 3

Unija bo nadaljevala s to pobudo na popolnoma pregleden način z vsemi ostalimi zainteresiranimi stranmi.

Člen 4

To skupno stališče začne veljati z dnem sprejetja.

Člen 5

To skupno stališče se objavi v Uradnem listu.

V Bruslju, 23. julija 2001

Za Svet

Predsednik

A. Neyts-uyttebroeck

--------------------------------------------------
Skupno stališče Sveta

z dne 8. oktobra 2001

o spremembi Skupnega stališča 96/184/SZVP o izvozu orožja v nekdanjo Jugoslavijo in Skupnega stališča 98/240/SZVP o omejitvenih ukrepih proti Zvezni republiki Jugoslaviji

(2001/719/SZVP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 15 Pogodbe,

ob upoštevanju naslednjega:

(1) 26. februarja 1996 je Svet sprejel Skupno stališče 96/184/SZVP o izvozu orožja v nekdanjo Jugoslavijo [1], ki je bilo spremenjeno s Sklepoma 98/498/SZVP [2] in 1999/481/SZVP [3] ter Skupnim stališčem 2000/722/SZVP [4].

(2) 10. septembra 2001 je Varnostni svet Združenih narodov sprejel Resolucijo 1367(2001) o koncu prepovedi prodaje ali dobave orožja Zvezni republiki Jugoslaviji, naloženi z Resolucijo Varnostnega sveta Združenih narodov 1160(1998). Skupno stališče 96/184/SZVP se mora torej ustrezno spremeniti.

(3) Razumljivo je, da bodo države članice za izvoz orožja v Zvezno republiko Jugoslavijo strogo uporabljale Pravila obnašanja Evropske unije pri izvozu orožja, sprejeta 8. junija 1998.

(4) Glede na napredek, ki ga je Zvezna republika Jugoslavija dosegla pri krepitvi in demokratizaciji svojih političnih struktur, prepoved dobave opreme, ki bi se lahko uporabila za notranjo represijo ali terorizem, določena v Skupnem stališču 98/240/SZVP z 19. marca 1998 o omejitvenih ukrepih proti Zvezni republiki Jugoslaviji [5], ni več potrebna.

(5) Potrebno je ukrepanje Skupnosti za izvajanje določenih ukrepov –

SPREJEL NASLEDNJE SKUPNO STALIŠČE:

Člen 1

Skupno stališče 96/184/SZVP se spremeni na naslednji način:

1. v točki 2(i) se črtajo besede "Zvezni republiki Jugoslaviji";

2. točka 2(ii) se nadomesti z:

"(ii) Ob upoštevanju določb Resolucij 1021(1995) in 1244(1999) Varnostnega sveta ZN se vloge za dovoljenje za izvoz v Nekdanjo jugoslovansko republiko Makedonijo, Hrvaško in Zvezno republiko Jugoslavijo obravnavajo za vsak primer posebej.

Ta določba je sprejeta ob predpostavki, da bodo države članice strogo uporabljale Pravila obnašanja Evropske unije pri izvozu orožja, sprejeta 8. junija 1998. Upoštevale bodo tudi cilje politike Evropske unije v tej regiji, ki je v bistvu usmerjena k zagotovitvi miru in stabilizaciji območja, vključno s potrebo po nadzoru nad oborožitvijo in njenem zmanjšanju na najnižjo možno raven, ter k ukrepom za krepitev zaupanja."

Člen 2

Člen 2 Skupnega stališča 98/240/SZVP se razveljavi.

Člen 3

To skupno stališče začne veljati z dnem sprejetja.

Člen 4

To skupno stališče se objavi v Uradnem listu.

V Luxembourgu, 8. oktobra 2001

Za Svet

Predsednik

L. Michel

[1] UL L 58, 7.3.1996, str. 1.

[2] UL L 225, 12.8.1998, str. 1.

[3] UL L 188, 21.7.1999, str. 3.

[4] UL L 292, 21.11.2000, str. 1.

[5] UL L 95, 27.3.1998, str. 1.

--------------------------------------------------
Skupni Ukrep Sveta

z dne 11. marca 2002

o imenovanju Posebnega predstavnika EU v Bosni in Hercegovini

(2002/211/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 14 in 18(5) Pogodbe,

ob upoštevanju naslednjega:

(1) Svet je 18. februarja 2002 izrazil svojo pripravljenost za Posebnega predstavnika EU v Bosni in Hercegovini imenovati naslednjega Visokega predstavnika v Bosni in Hercegovini. S tem je EU dala jasno sporočilo, da prihodnost Bosne in Hercegovine leži v njeni vključitvi v evropske strukture ob izgrajevanju stabilizacijskega in pridružitvenega procesa.

(2) Usmerjevalni odbor Sveta za uresničevanje miru se je 28. februarja 2002 seznanil z namenom imenovanja naslednjega Visokega predstavnika kot Posebnega predstavnika EU v Bosni in Hercegovini.

(3) Svet je 11. marca 2002 sprejel Skupni ukrep 2002/210/SZVP o Policijski misiji EU [1], katerega člen 6 določa, da mora Svet imenovati Posebnega predstavnika EU (EUSR) v Bosni in Hercegovini,

SPREJEL NASLEDNJI SKUPNI UKREP:

Člen 1

Lord Ashdown se imenuje za Posebnega predstavnika Evropske unije (EUSR) v Bosni in Hercegovini.

Člen 2

1. Vloga EUSR v ničemer ne posega v mandat Visokega predstavnika v Bosni in Hercegovini, vključno z njegovo usklajevalno vlogo v zvezi z dejavnostmi vseh civilnodružbenih organizacij in agencij, kakor to določajo Daytonski/Pariški mirovni sporazum ter naknadni zaključki in izjave Sveta za uresničevanje miru.

2. Posebni predstavnik vzdržuje pregled nad celotnim nizom dejavnosti na področju vladavine prava in v tem okviru po potrebi svetuje generalnemu sekretarju/visokemu predstavniku (SG/HR) in Komisiji.

3. Kot del širše odgovornosti, ima EUSR na voljo pooblastila, da glede na potrebe daje usmeritve vodji misije/policijskemu komisarju Policijske misije EU.

Člen 3

EUSR Svetu poroča preko generalnega sekretarja/visokega predstavnika.

Člen 4

Ta skupni ukrep začne veljati 3. junija 2002.

Člen 5

Ta skupni ukrep se objavi v Uradnem listu.

V Bruslju, 11. marca 2002

Za Svet

Predsednik

J. PiquÉ i Camps

[1] UL L 70, 13.3.2002, str. 1.

--------------------------------------------------